《送陈集生太史》
明代·梁佑逵

孟秋凉气至，蟋蟀鸣虚牖。惊飙撼庭柯，落叶日以厚。

居人若在行，况乃行当久。揽衣起徬徨，出门送我友。

丈夫志四方，所惜非分手。勉旃赴前途，爱子琼与玖。

勿以门第高，弃捐葵藿偶。勿以声名溢，而忘夙所负。

富贵不足矜，所期在不朽。贱子不习谀，素心聊用剖。

作者简介：梁佑逵，字渐子，别号纪石子。顺德人。明思宗崇祯十二年（一六三九）举人。明唐王隆武二年（一六四六）后祝发为僧。著有《绮园》、《蕉筒》等集。事见清道光《广东通志》卷七六。